## Barrachina: “El Govern d’Espanya ens deixa sense aigua i amb el bloqueig del FLA posa en perill les inversions en infraestructures hídriques”

*** El conseller afirma que “el Govern central ha convertit la política hídrica en un castic sistemàtic per al nostre territori”
* Miguel Barrachina denuncia que és inadmissible que es negue l’aigua als qui més la necessiten, es bloquege el finançament per a afrontar inversions hidràuliques i es vullga cobrar als agricultors les obres de reconstrucció d’infraestructures danyades per les riuades**

El conseller d’Agricultura, Aigua, Ramaderia i Pesca, Miguel Barrachina, ha denunciat que el Govern d’Espanya “està asfixiant l’agricultura de la Comunitat Valenciana amb un triple castic: d’una banda, amb les retallades constants al transvasament Tajo-Segura, que comprometen el subministrament d’aigua als regants i, d’altra banda, bloquejant l’accés al Fons de Liquiditat Autonòmic (FLA), la qual cosa posa en risc les inversions clau en modernització de regadius i infraestructures hídriques”.

A més, la Confederació Hidrogràfica del Xúquer, dependent del Govern central, té previst repercutir un cost de 45 milions d’euros als regants del Xúquer i del Túria per les obres de reconstrucció d’infraestructures danyades després de les fortes pluges provocades per la dana de l’any passat, segons ha assenyalat el conseller. “Un cobrament que, en cas de materialitzar-se, suposaria un greuge intolerable per a milers d’agricultors que ja van ser els principals damnificats per les riuades del passat mes d’octubre”.

Barrachina ha recordat que el transvasament Tajo-Segura és “una infraestructura essencial per al desenrotllament agrícola del sud de la Comunitat Valenciana, especialment per a la província d’Alacant, a on milers d’agricultors depenen de l’aigua transvasada per a garantir la producció i l’ocupació”.

“El Govern de Sánchez ha convertit la política hídrica en un castic sistemàtic per al nostre territori. Ens neguen l’aigua i ara, amb el bloqueig del finançament a través del FLA, impediran que puguem invertir en solucions eficaces per a modernitzar l’ús de l’aigua”, ha afirmat.

“El Govern central ha de cessar en el seu castic a les comunitats per pura ideologia política i garantir tant els cabals necessaris com els fons que ens corresponen per a assegurar el present i el futur del sector agrari”.

Barrachina ha lamentat que mentres la Comunitat Valenciana ha demostrat una gestió eficient i responsable, el Govern central “ens respon amb talls en sec que perjudiquen directament els agricultors, les famílies i l’economia regional”.

“És inadmissible que es negue l’aigua als qui més la necessiten i, a més, es bloquege el finançament per a afrontar inversions hidràuliques que augmentarien l’eficiència, l’estalvi i la sostenibilitat del reg”, ha conclòs.

El conseller ha fet estes declaracions durant l’acte de clausura de la jornada sobre aigua, energia i dades, organitzada per FENACORE, GRUPOTEC i Kiwa.

**Inversions del Consell**

Barrachina ha destacat que “les decisions sobre l’aigua no es poden prendre de manera unilateral ni amb finalitats polítiques, com lamentablement està ocorrent amb el transvasament Tajo-Segura”. En este sentit, ha defés la necessitat d’una gestió hídrica basada en criteris tècnics, consens territorial i responsabilitat compartida.

“L’aigua no pot ser un instrument de confrontació, perquè està en joc no solament el present dels nostres regants, sinó també la prosperitat futura de tota la nostra agricultura”, ha afirmat.

En este sentit el conseller ha recordat que el Consell destinarà 99 milions d’euros en matèria hídrica durant este exercici. Estes actuacions inclouran obres de proveïment, canalització de rambles i barrancs, així com la modernització de regadius, embassaments i xarxes de distribució.

Detalladament, s’invertiran 18,7 milions en la reutilització d’aigües depurades i 38,8 milions en ajudes directes a comunitats de regants. “No hi ha verd sense blau, i el futur de l’aigua només serà possible si ho construïm junts, amb visió, ambició i cooperació entre tots els actors implicats”, ha conclòs.

Fecha: 20/05/2025